Ir-Regolament tal-Kummissjoni (KE) Nru 1409/2003
tas-7 ta’ Awissu 2003
li jidderoga mir-Regolament (KEE) Nru 1915/83 dwar ċerti regoli implimentattivi dettaljati li jirrigwardaw iż-żamma ta’ kontijiet bil-għan illi jiġi stabbilit id-dħul ta’ l-ażjendi agrikoli.
IL-KUMMISSJONI TAL-KOMUNITAJIET EWROPEJ
Wara li kunsidrat it-Trattat li jistabbilixxi l-Komunitajiet Ewropej,
Wara li kunsidrat ir-Regolament Nru 79/65/KEE tal-Kunsill tal-15 ta’ Ġunju 1965 li jwaqqaf network ta’ komunikazzjoni għall-ġbir tad-data ta’ kontabilità dwar id-dħul (fi flus) u l-operat tan-negozju ta’ l-ażjendi agrikoli fil-Komunità Ekononika Ewropea [1], kif l-aħħar emendat bir-Regolament (KE) Nru 1256/97 [2] u partikolarment l-Artikolu 6(2) tiegħu,
Billi:
(1) L-Artikolu 3 tar-Regolament tal-Kummissjoni (KEE) Nru 1915/83 [3] jistabbilixxi illi l-aġenzija ta’ kuntatt għandha tibgħat lill-Kummissjoni l-prospetti kollha ta’ l-irziezet mhux aktar tard minn disa’ xhur wara l-aħħar tas-sena tal-kontabilità li fir-rigward tagħha jkunu saru.
(2) Ir-Regolament tal-Kummissjoni (KE) Nru 1251/2002 [4] stabbilixxa, bħala deroga mill-ewwel u t-tieni paragrafi ta’ l-Artikolu 3 tar-Regolament (KEE) Nru 1915/83, għall-perjodu ta’ 22 xhar għall-konsenja tal-prospetti ta’ l-irziezet għas-snin ta’ kontabilità 2000 u 2001.
(3) Din l-estensjoni tal-perjodu kienet ġustifikata, inter alia, minħabba l-introduzzjoni ta’ l-emendi lill-formola tal-prospett ta’ l-irziezet.
(4) Sabiex l-aġenziji ta’ kuntatt ikollhom aktar żmien biex jadattaw għall-prospetti ta’ l-irziezet ġodda, ikun xieraq illi jiġi stabbilit ukoll għas-sena ta’ kontabilità 2002 aktar żmien li fih il-prospett ta’ l-irziezet ikun irid jiġi konsenjat lill-Kummissjoni.
(5) Il-miżuri previsti f’dan ir-Regolament huma skond l-opinjoni tal-Kumitat tal-Komunità għan-Network tad-Data dwar Kontabilità ta’ l-Irziezet;
ADOTTAT DAN IR-REGOLAMENT:
Artikolu 1
Bħala deroga mill-ewwel u t-tieni paragrafi ta’ l-Artikolu 3 tar-Regolament (KEE) Nru 1915/83, għas-sena ta’ kontabilità 2002, il-perjodu biex il-prospett ta’ l-irziezet jintbagħat għandu jkun dak ta’ 15-il xahar.
Artikolu 2
Dan ir-Regolament għandu jidħol fis-seħħ fis-seba’ jum ta’ wara dak tal-pubblikazzjoni fil-Ġurnali uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 ta’ Awissu 2003.